रमेश, जेह्ड़ा त्रौं-चऊं ब’रें दा घरै च दिलचस्पी निहा लै’रदा, नुहाड़े पर इस खुशी दा कोई खास असर निहा होआ। नुहाड़े भाऽ दा ते बस्स सूरज पास होइया हा। कुसै ममारखै दे परते च छड़ा ‘ममारख’ आक्खियै चुप्प होई जंदा। उन्न ते सूरजै ई शाबाशी बी निही दित्ती। रमेश गी ते बस्स रेह्ड़ी, मंडी, ठेका ते घर गै भाक्खा हा। इ’यै नुहाड़ा संसार हा जेह्दे च शामल हे नुहाड़े टुक्कर-पोच दऊं-त्रै दोस्त जेह्ड़े सारा दिन रेह्ड़ी कोल भज्जे नेह् डंग्गे पर बेहियै बीड़ियां पींदे रौंह्दे ते औंदी-जंदी जनानियें ई दिक्खियै घटिया मखौल करियै काले फिरे दे दन्द रीकियै हसदे रौंह्दे हे ते सं’ञ घिरदे गै ठेकै जाइयै रमेश दे पैसें कन्नें भुक्कड़ी लैंदे हे। इस कोला बक्खरी कोई होर दुनियां रमेश गी निही भाक्खी।